PREDKLADACIA SPRÁVA
Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov Ministerstvo vnútra Slovenskej republiky predkladá návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (tlač 1243).
Ministerstvo vnútra Slovenskej republiky k predloženému poslaneckému návrhu zákona uvádza:
Všeobecne
Cieľom návrhu zákona je nahradenie hlasovania poštou zo zahraničia vo voľbách do Národnej rady Slovenskej republiky a v referende osobným hlasovaním vo volebnej miestnosti zriadenej na zastupiteľských úradoch v zahraničí tak, aby boli zabezpečené ústavné požiadavky kladené na voľby, predovšetkým priamosť a tajnosť hlasovania. Navrhovaný spôsob hlasovania sa týka štátnych občanov Slovenskej republiky - voličov, ktorí nemajú trvalý pobyt na území Slovenskej republiky, a voličov, ktorí majú trvalý pobyt na území Slovenskej republiky, avšak sa dočasne zdržiavajú mimo jej územia.
Návrhom zákona sa ďalej zavádza nový spôsob hlasovania pre voľby prezidenta Slovenskej republiky, ktorý prvýkrát voličom umožní zúčastniť sa hlasovania v týchto voľbách priamo v zahraničí, bez nutnosti cestovať do volebnej miestnosti na území Slovenskej republiky.
[bookmark: _GoBack]Návrh zákona má za cieľ upraviť spôsob hlasovania na zastupiteľských úradoch v zahraničí tak, aby hlasovanie prebiehalo štandardným spôsobom priamo vo volebnej miestnosti pod dohľadom okrskovej volebnej komisie utvorenej pre osobitný volebný okrsok. Týmto spôsobom hlasovania sa má zabezpečiť úplná tajnosť hlasovania – výberom a úpravou hlasovacieho lístka v osobitnom priestore na úpravu hlasovacích lístkov, jeho vložením do obálky a následne vložením obálky voličom do volebnej schránky. Navrhovaným spôsobom hlasovania sa má dosiahnuť aj zjednotenie volebného procesu tak, aby volič v zahraničí hlasoval rovnakým spôsobom, ako volič na území Slovenskej republiky.
Návrhom zákona sa tiež pre voľby do Národnej rady Slovenskej republiky a pre voľby do Európskeho parlamentu upravuje výška volebnej kaucie, resp. spôsob určenia jej výšky. V súčasnosti zákon ustanovuje pevnú výšku volebnej kaucie, a to sumu 17 000 eur pre voľby do Národnej rady Slovenskej republiky a 1 700 eur pre voľby do Európskeho parlamentu. Podľa návrhu zákona by už nemala byť výška volebnej kaucie ustanovená pevnou sumou, ale mala by sa vypočítavať podľa výšky priemernej nominálnej mesačnej mzdy v hospodárstve Slovenskej republiky zverejňovanej Štatistickým úradom Slovenskej republiky. Pre voľby do Národnej rady Slovenskej republiky sa navrhuje volebná kaucia vo výške 25-násobku uvedenej priemernej mzdy a pre voľby do Európskeho parlamentu vo výške jej 2, 5- násobku.
 Stanovisko
Ministerstvo vnútra Slovenskej republiky má za to, že navrhovaná úprava je z pohľadu zabezpečenia volebných procesov vykonateľná a ciele navrhovanej úpravy, ktorými sú zabezpečenie, resp. posilnenie priamosti a tajnosti hlasovania a zároveň zjednotenie spôsobu hlasovania bez ohľadu na to, či volič hlasuje na území Slovenskej republiky alebo v zahraničí, možno považovať za legitímne. 
Pozitívne možno hodnotiť rozšírenie možnosti hlasovať v zahraničí aj pre voľby prezidenta Slovenskej republiky, keďže občania Slovenskej republiky, ktorí sa v čase konania týchto volieb nachádzali v zahraničí, nemali žiadnu možnosť uplatniť svoje volebné právo zo zahraničia, ale museli sa v deň konania volieb dostaviť do volebnej miestnosti na území Slovenskej republiky. 
Navrhovaná úprava ustanovuje Ministerstvo zahraničných vecí a európskych záležitostí Slovenskej republiky ako nový volebný orgán, ktorý bude zodpovedný za organizáciu volieb na zastupiteľských úradoch v zahraničí. Ministerstvo vnútra Slovenskej republiky bude poskytovať Ministerstvu zahraničných vecí a európskych záležitostí Slovenskej republiky metodické usmerňovanie, školenia, nevyhnutné materiály na hlasovanie a ďalšiu potrebnú súčinnosť na prípravu a vykonanie volieb na zastupiteľských úradoch. Ministerstvo vnútra Slovenskej republiky má taktiež zabezpečiť vývoj a správu informačného systému určeného na registráciu voličov v zahraničí. Uvedené úlohy Ministerstvo vnútra štandardne vykonáva a informačné systémy v súvislosti s voľbami a hlasovaním zo zahraničia už taktiež spravuje aj v súčasnosti.
V súvislosti s navrhovanou úpravou výšky volebnej kaucie je potrebné uviesť, že súčasná výška volebnej kaucie sa nemenila od jej zavedenia v roku 2004 a zároveň je potrebné uviesť, že volebná kaucia vo výške 17 000 eur, resp. 1 700 eur už dnes nepredstavuje relevantnú sumu na preukázanie vážnosti kandidatúry. Volebná kaucia je inštitútom, ktorého účelom je, aby sa volieb zúčastňovali také politické strany, ktoré majú reálnu šancu na úspech a ktorých skutočným cieľom je získanie poslaneckých mandátov, a nie sebaprezentácia z iných než volebných dôvodov. Tento inštitút prispieva k posilneniu vážnosti kandidatúry politických strán, a to aj z pohľadu samotných voličov, keďže možno legitímne očakávať, že politická strana so serióznym záujmom kandidovať do orgánov takého významu, ako sú Národná rada Slovenskej republiky, resp. Európsky parlament a podieľať sa na správe vecí verejných na najvyššej politickej úrovni, musí byť schopná zložiť volebnú kauciu v primeranej a relevantnej výške. Zavedenie mechanizmu na výpočet volebnej kaucie namiesto pevnej sumy považujeme za vhodný, keďže sa ním bude automaticky upravovať suma podľa zvýšenia alebo poklesu objektívneho ekonomického ukazovateľa, ktorým je výška priemernej nominálnej mesačnej mzdy v hospodárstve Slovenskej republiky.
Vzhľadom na vyššie uvedené Ministerstvo vnútra Slovenskej republiky súhlasí s predloženým návrhom zákona a neuplatňuje k nemu pripomienky.
Medzirezortné pripomienkové konanie
	Poslanecký návrh zákon bol predmetom medzirezortného pripomienkového konania.
	K materiálu boli uplatnené zásadné pripomienky.
	Ministerstvo financií Slovenskej republiky si uplatnilo nasledovnú zásadnú pripomienku k celému materiálu: „Návrhom sa zavádza nový spôsob hlasovania voličov – štátnych občanov Slovenskej republiky, ktorí nemajú trvalý pobyt na území Slovenskej republiky, aj ktorí majú trvalý pobyt na území Slovenskej republiky, avšak sa dočasne, napríklad z dôvodu výkonu zamestnania, či štúdia, zdržiavajú mimo jej územia, spočívajúci vo voľbe na zastupiteľských úradoch Slovenskej republiky v zahraničí. Zámerom je umožniť namiesto voľby poštou hlasovanie na zastupiteľských úradoch vo voľbách do Národnej rady SR, ako aj vo voľbách prezidenta SR. Hlasovanie na zastupiteľských úradoch v zahraničí sa navrhuje realizovať za rovnakých podmienok, ako hlasovanie vo volebnej miestnosti na území Slovenskej republiky – pod dohľadom okrskovej volebnej komisie utvorenej pre osobitný volebný okrsok. Navrhuje sa aj zmena nastavenia výpočtu výšky volebnej kaucie pre voľby do Národnej rady SR a pre voľby do Európskeho parlamentu z fixnej sumy 17 000 eur, resp. 1 700 eur na sumu, ktorá sa bude odvíjať od výšky priemernej nominálnej mesačnej mzdy v hospodárstve Slovenskej republiky. 
V Analýze vplyvov na rozpočet verejnej správy, na zamestnanosť vo verejnej správe a financovanie návrhu je vyčíslený pozitívny aj negatívny vplyv na rozpočet verejnej správy, pričom sa uvádza, že tieto finančné prostriedky bude treba zabezpečiť zvýšením limitov výdavkov dotknutej kapitoly na príslušné rozpočtové roky. Rozpočtovo nekrytý vplyv (výdavky) je vyčíslený v sume 427 938 eur na rok 2027 a v sume 722 293 eur na rok 2029. Pozitívny vplyv na štátny rozpočet vyplývajúci zo zmeny spôsobu výpočtu sumy volebnej kaucie je vyčíslený v sume 295 400 eur na rok 2027 a v sume 33 760 eur na rok 2029. V súvislosti s rozpočtovo nekrytým vplyvom na rozpočet verejnej správy podotýkame, že v rozpočte kapitoly Všeobecná pokladničná správa na roky 2027 až 2029 nie sú na uvedený účel alokované prostriedky. V súlade s § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov žiadame v predkladacej správe uviesť návrhy na úhradu zvýšených výdavkov. Zároveň uvádzame, že je potrebné dodržiavať celkový limit verejných výdavkov na príslušný rozpočtový rok schválený uznesením Národnej rady SR č. 1211 z 21. októbra 2025.“
Úrad na ochranu osobných údajov Slovenskej republiky si uplatnil zásadnú pripomienku v rámci ktorej žiada doplniť ustanovenie upravujúce dobu uchovávania osobných údajov ako aj spôsob výmazu a likvidácie osobných údajov o členoch osobitnej okresnej volebnej komisie a okrskovej volebnej komisie utvorenej pre osobitný okrsok a ich náhradníkoch po uplynutí doby nevyhnutnej na splnenie účelu spracúvania.
Komisárska pre osoby so zdravotným postihnutím si uplatnila nasledovné zásadné pripomienky.
1. Komisárka pre osoby so zdravotným postihnutím navrhuje doplniť právnu úpravu tak, aby sa pri utváraní osobitných volebných okrskov a určovaní volebných miestností na zastupiteľských úradoch výslovne prihliadalo aj na dostupnosť a prístupnosť týchto miestností pre osoby so zdravotným postihnutím. Zároveň navrhuje ustanoviť, že ak dostupnosť zastupiteľského úradu alebo volebnej miestnosti neumožňuje osobe so zdravotným postihnutím reálne vykonať volebné právo, musí byť zabezpečená iná primeraná a dostupná forma výkonu volebného práva.
2. Komisárka pre osoby so zdravotným postihnutím navrhuje upraviť § 11a ods. 2 tak, aby žiadosť o hlasovanie na zastupiteľskom úrade, resp. žiadosť o zápis do osobitného zoznamu voličov, nebolo možné podať výlučne elektronicky, ale aj iným prístupným spôsobom, napríklad písomne. Zároveň navrhuje vypustiť vetu, podľa ktorej sa na žiadosť podanú iným spôsobom neprihliada, alebo ju nahradiť úpravou, ktorá umožní alternatívne podanie žiadosti osobám, ktoré z dôvodu zdravotného postihnutia, zdravotného stavu alebo objektívnej prekážky nemôžu využiť elektronickú službu. Taktiež navrhuje doplniť do § 11b povinnosť zabezpečiť, aby informačný systém pre hlasovanie na zastupiteľských úradoch bol prístupný pre osoby so zdravotným postihnutím a aby pri jeho použití boli poskytované primerané úpravy a zrozumiteľná podpora.
3. Komisárka pre osoby so zdravotným postihnutím navrhuje doplniť § 11c ods. 8 tak, aby volič, ktorý požiadal o hlasovanie na zastupiteľskom úrade, nebol neprimerane obmedzený v možnosti požiadať o hlasovací preukaz, ak sa z dôvodu zdravotného postihnutia, náhleho zhoršenia zdravotného stavu alebo inej objektívnej prekážky nemôže na zastupiteľský úrad osobne dostaviť. Zároveň navrhuje ustanoviť možnosť zrušiť žiadosť o hlasovanie na zastupiteľskom úrade a následne požiadať o hlasovací preukaz alebo inú dostupnú formu výkonu volebného práva v primeranej lehote.
4. Komisárka pre osoby so zdravotným postihnutím navrhuje doplniť § 21 ods. 5 tak, aby ministerstvo zahraničných vecí a zastupiteľské úrady informovali voličov o hlasovaní na zastupiteľských úradoch v prístupných formátoch, zrozumiteľným spôsobom a prostredníctvom prístupných komunikačných prostriedkov. Taktiež navrhuje doplniť § 22 ods. 7 tak, aby volebná miestnosť osobitného okrsku, informácia pre voliča, vzory hlasovacích lístkov, priestory na úpravu hlasovacích lístkov a organizačné podmienky hlasovania boli prístupné a použiteľné aj pre osoby so zdravotným postihnutím. Zároveň navrhuje výslovne ustanoviť povinnosť zabezpečiť primerané úpravy pri komunikácii s voličom, pri orientácii vo volebnej miestnosti, pri úprave hlasovacieho lístka a pri zachovaní tajnosti hlasovania.
5. Komisárka pre osoby so zdravotným postihnutím navrhuje vypustiť navrhovanú vetu, podľa ktorej mimo územia Slovenskej republiky nie je možné hlasovať prostredníctvom prenosnej volebnej schránky. Ak nie je možné zabezpečiť hlasovanie prostredníctvom prenosnej volebnej schránky, navrhuje ustanoviť inú primeranú alternatívu výkonu volebného práva pre voličov, ktorí sa pre zdravotné postihnutie alebo zdravotný stav nemôžu osobne dostaviť na zastupiteľský úrad.
6. Komisárka pre osoby so zdravotným postihnutím navrhuje zachovať možnosť voľby poštou pre voličov zdržiavajúcich sa v zahraničí vo voľbách do Národnej rady Slovenskej republiky, alebo ustanoviť inú rovnocennú a dostupnú alternatívnu formu hlasovania pre voličov, ktorí sa pre zdravotné postihnutie alebo zdravotný stav nemôžu osobne dostaviť na zastupiteľský úrad. V § 59 navrhuje doplniť možnosť podať žiadosť o hlasovanie na zastupiteľskom úrade aj iným prístupným spôsobom než výlučne elektronicky, v súlade s pripomienkou k § 11a ods. 2 a § 11b. V § 60 navrhuje doplniť výslovnú povinnosť okrskovej volebnej komisie utvorenej pre osobitný okrsok a zastupiteľského úradu zabezpečiť pri hlasovaní primerané úpravy pre osoby so zdravotným postihnutím.
7. Komisárka pre osoby so zdravotným postihnutím navrhuje doplniť do ustanovení upravujúcich hlasovanie na zastupiteľskom úrade vo voľbách prezidenta Slovenskej republiky povinnosť zabezpečiť prístupnosť registrácie, komunikácie a samotného hlasovania pre osoby so zdravotným postihnutím. V § 106b navrhuje umožniť podanie žiadosti o hlasovanie na zastupiteľskom úrade aj iným prístupným spôsobom ako výlučne elektronicky. V § 107a navrhuje doplniť povinnosť zabezpečiť primerané úpravy pri hlasovaní na zastupiteľskom úrade a dostupnú alternatívu pre voličov, ktorí sa pre zdravotné postihnutie alebo zdravotný stav nemôžu osobne dostaviť.
8. Komisárka pre osoby so zdravotným postihnutím navrhuje zachovať možnosť voľby poštou v referende pre voličov zdržiavajúcich sa v zahraničí alebo ustanoviť inú rovnocennú a dostupnú alternatívnu formu hlasovania pre osoby, ktoré sa pre zdravotné postihnutie alebo zdravotný stav nemôžu osobne dostaviť na zastupiteľský úrad. V § 207 navrhuje doplniť možnosť podať žiadosť o hlasovanie na zastupiteľskom úrade aj iným prístupným spôsobom ako výlučne elektronicky. V § 208 navrhuje doplniť povinnosť zabezpečiť prístupné podmienky hlasovania a primerané úpravy pri výkone hlasovania na zastupiteľskom úrade.
9. Komisárka pre osoby so zdravotným postihnutím uplatnila aj zásadnú pripomienku k celému materiálu v ktorej uviedla, že: „Slovenská republika je od roku 2010 viazaná Dohovorom OSN o právach osôb so zdravotným postihnutím, ktorý v článku 29 ukladá štátu povinnosť zabezpečiť osobám so zdravotným postihnutím možnosť účinne a plnohodnotne sa zúčastňovať na politickom a verejnom živote na rovnakom základe s ostatnými. 
Volebné postupy, zariadenia, informácie a materiály musia byť prístupné, zrozumiteľné a použiteľné aj pre osoby so zdravotným postihnutím. Súčasťou tejto povinnosti je aj prijímanie primeraných úprav, ktoré odstránia prekážky brániace reálnemu výkonu volebného práva.
Výbor OSN pre práva osôb so zdravotným postihnutím vo svojich odporúčaniach v bode 78. Slovenskej republike zároveň odporučil zabezpečiť prístupný volebný systém umožňujúci všetkým osobám so zdravotným postihnutím efektívne uplatňovať svoje volebné práva.
Aj judikatúra Európskeho súdu pre ľudské práva zdôrazňuje, že pri volebných právach nestačí sledovať iba formálnu existenciu možnosti hlasovať. Rozhodujúce je aj to, či je toto právo naozaj reálne vykonateľné v konkrétnych podmienkach a bez diskriminačných prekážok. Ak teda štát zmení systém hlasovania zo zahraničia, musí súčasne dbať na to, aby takáto zmena neviedla k novému vylúčeniu osôb so zdravotným postihnutím z verejného a politického života.
Volebné právo nesmie zostať iba formálne zachované, ale musí byť reálne vykonateľné.“
Ministerstvo vnútra Slovenskej republiky k týmto pripomienkam uvádza nasledovné:
	K pripomienke Ministerstva financií Slovenskej republiky ministerstvo vnútra uvádza, že ju berie na vedomie. V prípade prijatia poslaneckého návrhu zákona bude potrebné zabezpečiť nekryté rozpočtové prostriedky, pričom spôsob ich zabezpečenia bude riešený v rámci prípravy príslušných rozpočtov na voľby v súlade s rozpočtovými pravidlami.
K pripomienke Úradu na ochranu osobných údajov Slovenskej republiky ministerstvo vnútra uvádza, že delegačné listiny členov volebných komisií sú súčasťou volebných dokumentov, ktorých úschovu návrh zákona upravuje. Všeobecnú úpravu úschovu volebnej dokumentov upravuje § 39 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov, pričom volebné dokumenty sa stávajú súčasťou registratúry toho orgánu, ktorý ich prevzal do úschovy a spravujú sa podľa jeho registratúrneho poriadku. Po uplynutí príslušných úložných lehôt je s predmetnými údajmi nakladané podľa príslušného registratúrneho poriadku a osobitných predpisov. Navrhovaná úprava je podľa názoru ministerstva vnútra dostatočná.
	K pripomienkam Komisárky pre zdravotne postihnuté osoby ministerstvo vnútra uvádza nasledovné:
1. Prístupnosť volebných miestností bude zohľadňovaná v rámci možností zastupiteľských úradov, nie je však možné zákonom garantovať dostupnosť všetkých volebných miestností v zahraničí. Rovnako je tomu aj v podmienkach volebných miestností na území Slovenskej republiky. V podmienkach zahraničného hlasovania taktiež nie je možné uplatniť alternatívne spôsoby hlasovania ako je napríklad prenosná volebná schránka. Možnosť poskytnutia asistencie osobe so zdravotným postihnutím s hlasovaním vo volebnej miestnosti podľa § 24 ods. 6 a 9 zostáva zachovaná za rovnakých podmienok ako vo volebnej miestnosti na území Slovenskej republiky.
2. Elektronické podanie žiadosti je vo všeobecnosti považované za najjednoduchší, najrýchlejší a najdostupnejší spôsob, ktorý je dostupný vykonať bez akejkoľvek potreby sa dostaviť na príslušný úrad alebo opustiť svoje obydlie. Informačný systém na podanie žiadosti musí spĺňať požiadavky na prístupnosť podľa osobitných predpisov.
3. Možnosť požiadať o hlasovanie na zastupiteľskom úrade a zároveň aj možnosť požiadať o vydanie hlasovacieho preukazu je vylúčená, keďže by za takýchto okolností nebolo možné zabezpečiť ochranu integrity volieb pred duplicitným hlasovaním. Možnosť zmeny alebo zrušenia registrácie na hlasovanie v zahraničí je v návrhu zakotvená, a to v lehote 40 dní predo dňom konania volieb.
4. Úloha Ministerstva zahraničných vecí a európskych záležitostí informovať voličov o možnostiach hlasovania v zahraničí je vždy súčasťou Harmonogramu organizačno-technického zabezpečenia volieb, ktorý schvaľuje vláda Slovenskej republiky. Informovanie všetkých voličov je pri každých voľbách zabezpečené aj na webovom sídle Ministerstva vnútra Slovenskej republiky, aj v rámci budov, v ktorých sa nachádzajú volebné miestnosti. V prípade schválenia poslaneckého návrhu zákona bude Ministerstvo vnútra Slovenskej republiky poskytovať všetky potrebné informácie k hlasovaniu zo zahraničia.
5. V podmienkach hlasovania v zahraničí nie je možné z organizačných a bezpečnostných dôvodov zabezpečiť hlasovanie prostredníctvom prenosnej volebnej schránky ani obdobnú alternatívu v zahraničí. Územie volebných miestností v zahraničí nepredstavujú jednotlivé vymedzené ulice, ako je to na území Slovenskej republiky, ale ich územie v zásade predstavuje územie celého štátu, prípadne viacerých štátov. Hlasovania alternatívnymi spôsobmi v zahraničí teda nie je možné zabezpečiť ani z technického, personálneho a časového hľadiska.
6. Zachovanie hlasovanie prostredníctvom pošty je v priamom rozpore s účelom navrhovanej právnej úpravy, ktorým je zmena tohto spôsobu hlasovania na osobné hlasovania v zahraničí z dôvodu zabezpečenia, resp. posilnenia priamosti a tajnosti hlasovania a zároveň zjednotenia spôsobu hlasovania bez ohľadu na to, či volič hlasuje na území Slovenskej republiky alebo v zahraničí.
7. a 8. Všetky skutočnosti uvedené k ostatným pripomienkam Komisárky pre osoby so zdravotným postihnutím sú rovnaké a platné aj v prípade volieb prezidenta Slovenskej republiky aj v prípade referenda.
9. Predložený poslanecký návrh zákon je podľa názoru ministerstva vnútra  v súlade s ústavnými princípmi aj medzinárodnými záväzkami Slovenskej republiky a zachováva efektívny výkon volebného práva pri súčasnom zabezpečení integrity volieb.
Z á v e r
Ministerstvo vnútra Slovenskej republiky odporúča vláde Slovenskej republiky vysloviť  s ú h l a s s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov.

